**Zámená:** ohybný, plnovýznamový slovný druh, ktoré zastupujú podstatné mená (ja, to, ten), prídavné mená, (taký, nejaký), číslovky (koľko, toľko), príslovky (tak, tade), ukazujú alebo odkazujú na osobu, zviera, vec, ale aj vlastnosť, privlastňovanie, činnosť, jav, stav (nepomenúvajú javy, iba na ne odkazujú)

- môžu byť vetným členom

- preberajú gramatické kategórie (rod, číslo, pád) slovného druhu, ktorý zastupujú

**ROZDELENIE ZÁMEN:**

1. **osobné**

 a. **základné** -pýtame sa na ne pádovými otázkami
*ja, ty, on, ona, ono, my, vy, oni, ony
tebe (ti), mňa (ma), nás, vám, im, jemu (mu), jej (a ostatné vyskloňované podoby)*

 b. **privlastňovacie** -pýtame sa na ne (čí, čia, čie?)
môj, tvoj, jeho, jej, náš, váš, ich

*POZOR NA CHYBY!
Jeho som si nevšimol. (Koho, čo som si nevšimol? Jeho. -osobné základné zámeno)
Toto je jeho žuvačka. (Čia je to žuvačka? Jeho. -osobné privlastňovacie zámeno)*

2. **zvratné**

 a. **základné** *seba/sa*

 b. **privlastňovacie** *svoj*

3. **opytovacie** -spravidla k-ové, č-ové (obsahujú hlásky k alebo č)
*kto, čo, kde, ako, kedy, prečo, koľko, koľkonásobný...*

4. **ukazovacie** -spravidla t-ové *ten, to, tam, takto, vtedy, preto, toľko, toľkonásobný*

5. **neurčité** -väčšinou sú odvodené od opytovacích zámen predponami alebo príponami
niekto, voľačo, dakde, hocikam, sotvačo, málokedy, podaktorí, zriedkakedy, ktoviekam, komusi, akokoľvek

6. **vymedzovacie** -väčšinou z nich možno utvoriť protikladné dvojice
ten istý-iný, taký istý-inakší, tamže-inde, inam, toľko isto, tak isto-inak, takže-ináč
všetci-nikto, všade-nikde, vždy-nikdy, všetko-nič, každý-žiaden, nijako, ničí, sám, samý

**ČO URČUJEME PRI ZÁMENÁCH:** 1. rod 2. číslo 3. pád 4. vzor /pekný, cudzí, môj/
*POZOR! Pri mnohých zámenách sa neurčujú niektoré gramatické kategórie alebo vzor. Niektoré sa vôbec neohýbajú!!!!!*

POZOR NA PRAVOPIS

**vzor pekný:** ktorý chlapec, aký človek; s ktorým chlapcom, s akým človekom; ktorí chlapci, akí ľudia (N pl.); s ktorými chlapcami, akými ľuďmi

**vzor môj:** tvoj chlapec, náš človek; s tvojím chlapcom, s naším človekom (I sg.); s tvojimi chlapcami, s našimi ľuďmi

**Neurčité zámená so -si (ktorýsi, čísi...)** Koncové -si je vždy mäkké, keď si ho odmyslíme, zostane nám väčšinou vzor pekný alebo cudzí ; ktorýsi chlapec, akýsi človek; s ktorýmsi chlapcom, s akýmsi človekom; ktorísi chlapci, akísi ľudia (N pl.)

**SAMI, SAMY / SAMÍ, SAMÝ**

**zámeno sám**

-väčšinou vo význame opustený alebo bez pomoci
-i sa píše v životnom mužskom rode, -y v neživotnom mužskom rode, v ženskom a strednom rode (ako radi, rady)

**N pl.:** Chlapi tam stáli sami. Duby tam stáli samy. Ženy si samy pomôžu. (nie samé) Deti tam stáli samy. (nie samé)
**ostatné pády** -všade sa píše –ý: Nechali ich tam samých. Nepočítali s nimi samými. O nich samých sa nehovorilo.

**zámeno samý** -väčšinou vo význame mnoho vecí toho istého druhu
 -väčšinou stojí pred podstatným menom ako prívlastok
 -i/y sa píše podľa vzoru pekný
**N pl.:** V krčme boli samí chlapi. Na námestí boli samé ženy. V škôlke sú iba samé malé deti.
**ostatné pády** -všade sa píše -ý
Videli sme tam samých chlapov. Kvety dostala od samých pekných mužov.
Kamarátil sa so samými dievčatami.